Návrh vlády

na skrátené legislatívne konanie o vládnom návrhu zákona, ktorým sa  mení zákon        č. 200/1998 Z. z.  o štátnej službe colníkov a o zmene a doplnení niektorých ďalších zákonov v znení neskorších predpisov

	Zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov, ktorým sa menil a dopĺňal zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov, zaviedol mechanizmus zvyšovania funkčných platov colníkov vo väzbe na zvýšenie priemerných miezd zamestnancov národného hospodárstva podľa predchádzajúceho kalendárneho roku, počínajúc rokom 2002. Táto úprava vo finančnom vyjadrení predstavuje čiastku cca 20 mil. Sk v druhom polroku 2003.

	S cieľom odstrániť nesystémové opatrenie automatickej valorizácie funkčných platov colníkov navrhovaná novela zákona upúšťa od tohto mechanizmu a vytvára väzbu na zákon   o štátnom rozpočte, ktorý upraví termín účinnosti a percentuálne zvýšenie funkčných platov colníkov.  

	Keďže nedostatok finančných prostriedkov na krytie nevyhnutných výdavkov štátu by mohol spôsobiť značné hospodárske škody a navrhovanou úpravou možno zabezpečiť úsporu finančných prostriedkov, podľa § 89 ods. 1 zákona Národnej rady Slovenskej republiky         č. 350/1996 Z. z. o rokovacom poriadku Národnej rady Slovenskej republiky sa navrhuje, aby  Národná rada Slovenskej republiky prijala uznesenie o skrátenom legislatívnom konaní          o vládnom návrhu zákona, ktorým sa mení zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov. 

Takto možno zabezpečiť predpoklady pre nadobudnutie účinnosti predkladaného návrhu zákona od 1. januára 2003, a tým zabezpečiť úsporu výdavkov štátneho rozpočtu v roku 2003.